
Az életút-interjú vázát a megkérdezett életének fontosabb pontjai adják: születés, gyerekkor, pályaválasztás, párválasztás, a közös élet kezdete, gyerekek, válások, új házasságok, születések és halálok a családban és a környezetében, munkahely változások, státuszváltások. Ezeken túlmenően fontos megismernünk a születés előtti (és utáni) időkről a nagyszülők, szülők társadalmi helyzetét.

A felsorolt kérdések és tanácsok abban segítenek, hogy egy-egy témát hogyan lehet megközelíteni, kibontani. Természetesen a kérdéseket nem érdemes, és nem is szabad a leírt formában és sorrendben feltenni. A tényleges kérdések a beszélgetők személyétől és kapcsolatától függően formálódnak meg, a beszélgető helyzet logikájából fakad, hogy milyen sorrendben tesszük fel őket.

Ezt a szempont-rendszert nem szabad az interjú közben használni (elővenni, lapozgatni, ebből kérdéseket kikeresni, stb.). Viszont érdemes egy cédulára a beszélgetőtársadra vonatkozó fontosabb témákat egy-egy hívószóval előre feljegyezni, ez a kis egyéni vázlat előtted lehet.

Születési hely, lakóhelyek

Részletesen kérdezzük azokat a lakóhelyeket és a hozzájuk kapcsolódó lakásokat, amelyek a megkérdezett életének egy-egy fontos pontjához kötődnek. Próbáljunk meg képet kapni az adott lakókörnyezet (falu vagy városrész) társadalmi viszonyairól, tudjuk meg, hogy a helyi rétegződésen belül hol helyezkedett el a megkérdezett és családja.

A falun születetteknél és a fontos falusi lakóhelyeknél, ahol értelme van, az 1945 előtti helyzetről:

-  mekkora volt a falu, természeti adottságok, volt-e nagybirtok, hány és mekkora

-  mekkora birtokkal számított valaki nagygazdának, hány nagygazda élt a faluban;

-  hány olyan család élt a faluban, amely meg tudott élni a földjéből, de ahhoz nem volt elég földje, hogy bérest vagy cselédet tartson, ezek mivel egészítették ki a gazdálkodásból eredő jövedelmüket;    

-  miből éltek a falusi szegények (cseléd, napszámos, részes, summás, erdőmunkás, kubikus, eljáró), hogyan változott a megélhetés módja életszakaszonként és évszakonként           

Az 1945 utáni helyzetről:

-  földosztás, kik kaptak, mennyit, kik nem kaptak, miért nem;

-  kikből lett az új adminisztráció, helyi politikai vezetés;

-  volt-e állami gazdaság, mit termesztett, munkalehetőség;

-  téeszek alakulása, egyesülése, mit termesztettek, mit tartottak, munkalehetőség, háztájizás, állatkihelyezés;                                                                       

-  ipartelepítés, melléküzemágak, helyi munkaalkalmak;

-  ingázás, kik, hova, milyen munkára, távolság, milyen rendszerességgel jártak haza;

-  körzetesítés, ennek nyomán elköltözések, új rétegek beköltözése;

-  1990 után téeszek felbomlása, kárpótlás, részarány-tulajdon, földhöz jutás, bérlet, bérbeadás

Az 1945 előtti és utáni leírásoknál is fontos megkérdeznünk:

-   településbeli elkülönülés a gazdák, jobb módúak, és a szegények között (cigánytelep is);

-  a falu nemzetiségi és vallási összetétele, párhuzamban a vagyoni helyzettel, megélhetési módokkal

-  a falun belül hol élt a megkérdezett családja (ha külterületen - tanya, cselédházas majorság, szőlőhegy, cigánytelep, stb. - tisztázzuk a körülményeket,  megközelíthetőséget,  a központ, iskola, beszerzés, ügyintézés távolságát).                                                

A városi lakóhelyeknél pontos leírást kérünk a település jellegéről, a város mely részén, milyen típusú házakban, kik éltek együtt: 

-  miből éltek a szűkebb településrészen az emberek;

-  milyen volt a lakók egymáshoz fűződő kapcsolata, érintkezése;

-  voltak-e nemzetiségi, vallási különbségek;

A falusi és a városi települések társadalmi rendjén belül hol helyezkedett el a kérdezett családja:

       a gazdagabbak vagy a szegényebbek közé,

       a megbecsültebbek vagy  a lenézettebbek közé,

       a rendezettebbek vagy a rendezetlenebbek közé tartoztak-e;

- milyen nemzetiségi és vallási csoporthoz tartoztak.

A lakás

A településekhez kapcsolódva a fontosabb lakásokról:

- a lakóház jellege (régi parasztház, családi ház, ez lehet sátortetős vagy újabb típusú, villaszerű, Cs-lakás, kunyhó, szocpolos ház, cselédházsor, munkás/bányász kolónia, ezen belül földszintes, kertes, emeletes, többlakásos földszintes közös udvaros, lehet régi típusú városias, körfolyosós bérház, lakótelepi háztömb,  sorház, újépítésű, jobbminőségű bérház, stb.);

- a lakóházon belül a lakás elhelyezkedése (emelet, tetőtér, alagsor, földszint, utcai, udvari, mosókonyha, pince, üzlethelyiség, nyárikonyha, stb.); 
 

- a lakás (ház) tulajdonjoga és használati joga;

-  ha bérelt lakásban, házban, házrészben, albérletben vagy szívességi lakáshasználattal éltek, ki volt a bérbeadó, befogadó, hogyan kerültek oda, milyen jellegű viszonyban voltak vele, milyen volt a kapcsolatuk, hogyan alakult a közös lakótér használata;

-  ha társbérletben éltek, hasonlóképpen hogyan kerültek oda, milyen volt a kapcsolatuk, hogyan alakult a közös lakótér használata;

- a családon belül kik éltek együtt, ennek történeti változása;

-  a lakás komfortja, a szobák száma, használatuk rendje, mellékhelyiségek;

- a lakás (ház) falazata, belmagassága, a szobák padozata;

-  mit fűtöttek, mivel, mit nem;

-  kik aludtak egy szobában, kik aludtak egy ágyban; 

-  berendezés, felszereltség, díszítés;   

-  falusi, városszéli házaknál (lakásoknál) melléképületek, gazdasági épületek használatban,  használaton kívül, kert, udvar hasznosítása;

-  költözés, lakáscsere oka, esetleges haszna és/vagy költsége.                                                          

Saját építésű háznál az építkezés története és körülményei:

-  miért vágtak bele az építkezésbe, voltak-e távlati céljaik;

-  az építkezés előkészítése, ki, kik döntöttek, hogy milyen, mekkora házat építenek, honnan volt építési terv, módosítások;

-  hogyan alakult a kivitelezés, milyen munkák folytak saját szervezéssel, kisiparossal, vállalkozóval;

-  az építkezés időtartama, hogyan illeszkedik a munkahelyek, mellékmunkák sorába;

-  az építkezés anyagi fedezete, kölcsönök, anyagbeszerzés, fuvarozás megoldása;

-  a családból, rokonságból, baráti, szomszédsági körből, munkatársak közül  kik mivel vettek részt a munkában, ezt mivel viszonozták;

-  az építkezés menete, bővülés, komfortkiépítés, lépcsőzetes beköltözés, esetleges félbemaradás okai, ilyenkor mi lett a sorsa a teleknek, anyagnak, félkész épületnek;

-  mi lett az épület sorsa, jelenleg kik élnek benne.

Ingázásnál (kollégium is) az ideiglenes lakásról: 

-  a szállás jellege (munkásszálló, albérlet, ágybérlet, rokoni, ismerősi befogadás, stb.);

- ki vitte oda, ki szerezte a helyet;

-  hányadmagával, kikkel élt együtt (voltak-e ott barátok, rokonok), szerzett-e új kapcsolatokat;

-  milyen ellátottság, felszereltség volt (főzés, mosás, tárolás, szórakozás, stb.);

-  a szállás kötöttségei, hogyan érintette a különélés magánya és szabadsága;

- milyen időközönként ment haza, ilyenkor otthoni teendői.

A nem önálló lakásoknál (albérlet, ágybérlet, szívességi, rokoni befogadás) tisztázzuk az eddigi szempontokon túl:

-  hogy jutott hozzá, ki közvetítette;

-  mennyiért lakott ott (fizetési változatok, pénz+segítés, szívességinél étel-ital vásárlás stb.);

-  ki a lakásadó, viszony hozzá;

- mit használhatott és mit nem a lakásból, ennek feltételei;

-  kötődött-e munkához a lakáshasználat, mennyiben számították be a bérbe;

- volt-e hozzá más ellátás (étel, ital, cigi, kávé, nemi élet, stb.);

-  miért szűnt meg, kiköltözéskor tudta-e, hogy hová fog menni.

Ha az élettörténetben előfordul visszaköltözés a szülőkhöz, nagyszülőkhöz, ideiglenes beköltözés rokonokhoz, kérdezzük a lakásviszonyokon túl a befogadás feltételeit, a kiköltözés okait. Ha többször fordul is elő, mindegyik érdekes. 

Minden lakásvesztést (a lakás vagy tulajdon-, lakhatási-, haszonélvezeti joga elveszítése, kisebbre cserélés stb.) részletesen kérdezzetek.
A nagyszülők

Mindkét oldali nagyszülőkről:

- születési-halálozási idejük, származási helyük, nemzetiségük, vallásuk; iskolázottságuk, foglalkozásuk, vagyoni helyzetük;

- kapcsolatuk a kérdezettel.

Ha valamelyik nagyszülő meghatározó akár a gyerekkorban (pl. nála nevelkedetett), akár a későbbiekben vagy most, kérdezzük a szülőkhöz hasonló részletességgel.

A szülők társadalmi helyzete

A paraszti származásúaknál:

-  mennyi földjük volt, mennyi föld volt a családban, megoszlás (szántó, erdő, rét), béreltek-e hozzá;

-  kaptak-e a földosztásnál földet, mennyit, ha nem, miért nem;

-  milyen volt a földjük (minőség, aranykorona), mit termeltek, milyen állatot tartottak, mennyit;

-  járt-e az apja vagy anyja summásként, napszámosként, részes aratóként, kubikosként máshova dolgozni, hova, kihez;

-  milyen kiegészítő tevékenységeket folytatott apja vagy anyja (évszakok szerint);

-  ha téeszben is dolgozott apja vagy anyja, tagként vagy alkalmazottként-e, volt-e valamennyi földjük emellett, háztáji művelés, megváltás, állattartás, jövedelem ezekből;

-  volt-e a családban állandó nem paraszti foglalkozású,  ki;

-  elment-e az apja vagy anyja a mezőgazdaságból az iparba, vagy más, nem-mezőgazdasági területre időlegesen vagy véglegesen,  hová, ingázás;

-  rendszerváltás után a szülők megélhetése, munkahelyváltozás, vállalkozás, földszerzés, bérbeadás, mezőgazdasági termelés, gépek, állatok, kiegészítő tevékenység

A nem paraszti származásúaknál vagy a nem-mezőgazdaságba váltó szülőknél az apa és az anya foglalkozás-története. A fontos időpontokat feltétlenül kérdezzük (ezeket az időpontokat tisztázni kell a parasztizáló szülőknél is):

-  első foglalkozásuk;

-  foglalkozásuk, munkakörük a házasságkötésükkor;

-  foglalkozásuk, munkakörük a megkérdezett születésekor;

-  a megkérdezett pályaválasztásakor, illetve első munkába állásakor;

-  nyugdíjba menetelük előtt és jelenleg.

Figyeljünk az esetleges szülői mobilitásra:

-  mi idézte elő a váltást, hogyan folyt le, járt-e lakóhelyváltozással;

-  mik voltak a következményei a család életében és a megkérdezett számára;

-  okozott-e feszültséget a szülők vagy a szülői családok között;

- mi volt a kérdezett véleménye a váltásról akkor, és hogyan látja most;

- vannak-e tanulságai a számára.

A szülők iskolai végzettsége: 

- az apa és az anya iskolai végzettsége, gyerekkori és felnőttkori tanulás, szakmaszerzés;

-  a tanulás jelentősége a szülők saját életében (kapott-e tőlük tanulási mintát).

A szülők egymáshoz való viszonya, a családi légkör, a beszélő viszonya a szüleihez 

- ki uralkodott a családban (apa, anya, mindkettő uralomra, irányításra törekedett, egyenlőség volt), ki miben döntött;

- szerették-e egymást a szülők (szerették egymást, közönyösek voltak, ellenszenveztek egymással, gyűlölték egymást és ezek váltakozása), miből látta ezt a gyerek;

- szerette-e a kérdezettet az apja, szerette-e az anyja;

- egyformán bántak-e gyerekekkel, volt-e kiváltságos a gyerekek között, és volt-e, aki háttérbe szorult;

- mi különbség volt az apja és az anyja bánásmódja között;

- a kérdezett viszonya az apjához; viszonya az anyjához; 

- pici korában meddig volt az anyával (ha lehet tudni, meddig szoptatta)

- a többi testvérével pici korukban meddig volt az anyja (ha lehet tudni, meddig szoptatta őket)

-
ha nem az anyával, kivel volt pici korában, miért

-
vitték-e bölcsődébe, miért volt erre szükség, hogy bírták, ő és a szülők        

-
testvért vittek-e bölcsődébe, miért

- mit vártak tőle gyerekkorában; 

- hogyan büntették és miért;

- ha verték, ki verte meg, milyen módon, milyen gyakran;

- miért és mivel jutalmazták; 

- milyen játékai voltak, kikkel szeretett játszani;

- iskoláskorában kellett-e az iskola mellett vagy helyett dolgoznia, ha igen, mit és mennyit;

- iskoláskorában kellett a háztartási munkában és a kisebb gyerekek nevelésében részt vennie, milyen mértékben;

- szabadidejének felhasználásában mennyire volt kötött;

- a gyerekkori család szerkezetének változásai, szülők válása, együttélések, milyen volt a viszonya a szülők új élettársaihoz, váláskor melyik gyerek kivel maradt, miért;

- ki és hol nevelte gyermekkorában (időlegesen, véglegesen másnál, rokonnál), a körülmények részletesen;

- ha állami gondozásban is volt, a bekerülés és kikerülés körülményei, hol volt, mennyi ideig;

- intézeti rend, nevelők, hogy bántak vele, kit szeretett, kit nem, miért;

- kapcsolata a családdal az intézeti élet alatt (látogatás, hazavitel, ünnepek, szünidő);

- ha nevelőszülőkhöz került, a nevelő család részletesen (a szülői családhoz hasonlóan);

- szerzett-e az állami gondozás idejéből barátokat, élnek-e, vagy meddig éltek ezek a kapcsolatok.

Testvérek

- hány testvére, féltestvére van, a viszonyok tisztázása;

- életkoruk, iskolai végzettségük, foglalkozásuk, jelenlegi lakóhelyük, családi állapot, gyerekek száma;

- gyerekkori viszonyuk egymáshoz;

- meddig volt élő a kapcsolat, ha megszakadt, miért;

- jelenlegi kapcsolattartás, esetleges segítség (miben számíthatnak egymásra).

Ha van közöttük kiemelkedő fontosságú, kérdezzük részletesen.

Tanulás

Gyerekkor, általános iskola:

- járt-e óvodába, hány éves kortól, milyen óvoda volt, milyen messze volt, emlékek, ki vitte, hozta;

- ha nem járt, miért nem

- ha iskola-előkészítő, mennyi ideig, 

- iskolaérettségi vizsgálat, miért volt rá szükség, mi volt az eredménye

- hány éves korában kezdte az általános iskolát, hány osztályt végzett, hány év alatt;

- volt-e tankönyve, füzete, iskolaszere;

- ha nem végezte el az általános iskolát, mért nem;

- szeretett-e iskolába járni, ha nem, miért, ha igen miért;

- melyik tantárgyat szerette, melyiket nem, miért, melyik tanárt szerette, melyiket nem, miért;

- kellemes és kellemetlen élmények az iskolából;

- maradt-e barátja az iskolás korból;

- ha távol volt az iskola, a bejárás körülményei;

- ha nem otthonról járt be, ki és miért választotta ezt a megoldást (kollégiumban, rokonnál, ismerősnél);

- jó és rossz tapasztalatok a különélésről;

- továbbtanuláskor ki döntött, hogyan, milyen helyekre jelentkezett;

- ha nem tanult az általános iskola után tovább, miért nem, mi volt a szülők álláspontja;

- neki igazából mihez lett volna akkor kedve.

Középiskola, szakmatanulás:

- hogyan került abba az iskolába, milyen szakra, tagozatra, ezt akarta-e valójában;

- mely tárgyak mentek jól, mely tárgyakkal volt nehézsége, bukások;

- hogyan vélekedett a családja, környezete a továbbtanulásról, okozott-e feszültséget;

- ha bejáró volt, a bejárás körülményei, nehézségei;

- ha kollégiumban, rokonnál, albérletben lakott, ennek a körülményei; 

- ha kimaradt, a pontos események, okok, hogyan látja most;

- ha szakmát tanult, milyen formában (szakmunkásképzőben, kisiparosnál, üzemben, stb.);

- hogyan bántak ott vele, mit tanult szívesen és mit nem,  kellemes és kellemetlen élmények;

Felsőfokú tanulmányok:

- sikeres és sikertelen felvételik, hová szeretett volna, hová sikerült;

- a szülők, a család hogyan viszonyult a továbbtanulásához, okozott-e ez feszültséget a családon belül, esetleg a testvérek között;

- tanulmányai alatt kik és hogyan támogatták anyagilag;

- hol lakott a tanulás alatt (kollégium, albérlet), kikkel; 

- hogyan fedezte a megélhetési költségeket, ösztöndíj, pályázat, különmunka;

- szakváltás, halasztások, évismétlések;

- ha félbehagyta a tanulást, miért, hogyan látja most;

Felnőttkori tanulások:

- szakmatanulás, átképzések, tanfolyamok; 

- átképzések az esetleges munkanélküliség idejéből;

- középiskola, érettségi megszerzése;

- felsőfokú tanulmányok.

Mindegyik tanulási fajtánál:

-  miért szánta el magát, mit akart  vele elérni, azt tanulta-e, ami igazán érdekelte;

-  hogyan viszonyult a tanulásához a felnőttkori családja, házastársa, gyerekei;

-  milyen segítséget kapott tőlük, miben hátráltatták;

-  mennyiben változtak a tanulás során és a végzés után életkörülményei, munkaköre, munkalehetőségei, családi viszonyai, baráti köre; 

-  ha félbeszakadt a tanulása, mi volt ennek az oka, hogyan látja most.

Munkatörténet

Az első munka (az a gyerekkori vagy ifjúkori munka, amellyel pénzt vagy jelentősebb természetbenit lehetett keresni). Ez különös jelentőséggel bír a munkaszocializációban, ezért kérdezzük részletesen:

-  miért kezdett el dolgozni; ki szerezte, ki közvetítette a munkát;

-  hol, milyen környezetben, kinek az irányítása alatt dolgozott;

-  mennyi fizetést kapott;

-  kitől tanulta a munka elvégzésének a módját; kikkel dolgozott együtt, milyen munkamegosztásban

-  nem lett volna kedve más munkához, kényszerítette-e  valaki;

-  okozott-e ez konfliktust a családban, ha igen, kivel;

-  mennyiben változtatta meg az első kereső munka addigi életét;

-  ha a régi környezetében maradt, mennyiben változtak meg a jogai, testvéreihez, szüleihez  való viszonya;

-  mennyire változott meg időbeosztása, ruházkodása, étkezése;

-  mi történt az első fizetésével;

-  mennyire rendelkezett tovább a keresete felett.

További munkák, foglalkozások 

Az élettörténetben minden munkát, foglalkozást kérdezzünk végig. Részletesen kell kérdezni a foglalkozásváltásokat, különösen, ha a munka- vagy foglalkozásváltás településváltozással, családi változással vagy bármilyen más egyéb változással együtt történt. Próbáljuk megtudni, hogy melyik határozta meg a másikat. Minden munkahelyváltozás okát kérdezzük meg.

A fontosabb munkahelyekkel kapcsolatban a következőket kell megtudni:

-  miért határozott úgy, hogy oda megy;

-  mikor ment oda, hogyan jutott be/ki juttatta be, dolgoztak-e még ott a családból;

- hol volt a munkahely, bejárás;

-  milyen munkát végzett, a munkakör megnevezése, a tevékenység, együttműködés leírása;

-  el tudta-e végezni, ha nem, miért nem;

-  ha képzettségénél alacsonyabb színtű munkát vállalt, ez miért történt;

-  milyen emberekkel találkozott ott, hogyan viselkedtek vele;

-  be tudott-e illeszkedni a többiek közé, ha igen, mennyi ideig tartott, ha nem, miért nem;

-  mennyit keresett, hogy állt össze a munkabére;

-  a munkahelyen belüli pályafutása (munkakörök váltakozása, előre-visszamenetel);

-  volt-e lehetőség mellékes keresetre (túlóra, fusizás, géemkázás, borravaló, stb.);

-  bejelentett munkahely, vagy nem, volt-e különbség a hivatalos és tényleges keresete között;

-  végzett-e mellette más kereső tevékenységet, alkalmi munkát, mit, hol, kinek, mennyiért;

- mikor hagyta ott ezt a munkahelyet, miért, tudta-e már, hogy hova fog menni

-  ha munkanélküli lett, a munkahely elvesztésének körülményei, járandóságok;

-  munkahelykeresés (munkaügyi központ, ismerősök, rokonok, hirdetés);

-  feketemunkák, hogyan szerezte, kinél, kivel, mit, mennyiért, biztonság.

Ha külföldi munkán volt, tisztázzuk a munkavállalás és a kimenetel körülményeit (legális, illegális), a nyelvi nehézségeket, a hatósági lépéseket, a kinti életkörülményeket. Megérte-e, vagy kihasználták.

Ha nyugdíjba ment, vagy leszázalékolták:

-  hány éves korban, milyen előzményekkel, mennyiben volt kényszer;

-  mi változott az életkörülményeiben, családi viszonyaiban, baráti kapcsolataiban;

-  dolgozott-e, dolgozik-e nyugdíj mellett, képzettségéhez képest milyen munkát, miért.

Katonaság (ha férfi)

-  a sorozás és behívás  körülményei ("bevitette-e" valaki);

-  hol, mikor, milyen beosztásban szolgált, szökés, komolyabb fogda, futkosó;

-  szerzett-e valamilyen kint is használható készséget vagy szakmát;

-  családi, házassági, szerelmi kapcsolatok a katonaság alatt (látogatás, csomag, eltávozás, hűség);

-  szerzett-e új barátokat, az új kapcsolatok a leszerelés után, miben számíthatnak még egymásra;

-  nem akart-e továbbszolgálni, ha akart és nem sikerült, mi akadályozta meg.

Családalapítás

-
hogyan, kinek a közvetítésével ismerkedett meg első házastársával, élettársával;

-  a házastárs, élettárs szüleinek társadalmi helyzete (foglalkozás, iskolázottság, lakóhely);

-  házastársa, élettársa iskolázottsága, foglalkozása megismerkedésükkor;

- 
hány éves volt a kérdezett és a házastársa, élettársa, mikor megismerkedtek, okozott-e a  korviszony gondot;

-  hogy folyt az udvarlás, hogyan lett belőle házasság, ha összeházasodtak;

-  a házasságkötés körülményei, hogyan készültek a lakodalomra, hogy folyt le;

- 
házassággal vagy élettársként hol kezdték meg közös életüket, külön háztartásban éltek-e, ha nem, ez milyen következményekkel járt;

-  volt-e saját berendezésük (bútor, edény, ágynemű), honnan lett;

-  családtervezés, hogy születtek a gyerekek, megtervezték-e, védekeztek-e, stb.;

-  mit várt a férj a feleségétől, a feleség a férjétől, ugyanígy élettársról;

-  a házastárs, élettárs tanulásai az együttélés alatt, ebből adódó feszültségek;

-  a házastárs, élettárs foglalkozástörténete.

Ha élettársak, volt-e, van-e különösebb oka annak, hogy nem házasodtak össze. Látják-e valamiben ennek hátrányát.

Ha több házassága, jelentősebb együttélése volt, akkor mindegyiket kérdezzük.

A válások, különköltözések körülményeit részletesen tudjuk meg:

-  milyen előjelei voltak;

-  volt-e, aki békítette őket, vagy aki szította a helyzetet;

-  kísérőjelenségek (cirkuszok, tettlegesség, rendőrségi beavatkozás);

-  átmeneti szétköltözések, hová, ezalatt mi volt a gyerekekkel;

-  volt-e valamilyen hatósági beavatkozás (rendőrség, iskola, gyámügy, stb.);

-  külső  nemi kapcsolatok, volt-e kilátás új, stabil viszonyra, bejött-e ez a számítás;

-  a különköltözés után mi lett a lakással, a gyerekekkel, a vagyontárgyakkal;

-  bírósági processzus, ítélet, gyerektartás, láthatás, vagyonmegosztás, betartható-e;

-  kapcsolat a régi házastárssal, gyerekekkel, milyen alkalomból, hogyan.

Gyerekek

Ha  a szülők egyikének vagy mindkettőnek több házassága volt, és a gyerekek különböző házasságokból származnak, akkor tisztázni kell a családi viszonyokat és azt, hogy ezek a viszonyok milyen szerepet játszottak/játszanak a gyerekek életében. A kérdések a múltra és a jelenre is vonatkoznak.    

-  hány gyermek született az első (második... stb.) házasságból, együttélésből;

-  egyformán bántak-e a gyerekekkel, volt-e kedvenc, volt-e lenézett, elnyomott;

- mi volt a különbség az apa és az anya bánásmódja között;

-  mit vártak el a gyerekektől, volt-e ebben különbség a gyerekek között;

-  milyen módon, milyen gyakran és miért büntettek;

-  ha megverték a gyerekeket, ki és mivel;

-  mivel jutalmaztak, miért;           

-  milyen játékai voltak a gyerekeknek, melyik mivel, kivel szeretett játszani;

-  az iskolás gyereknek kellett-e az iskola mellett dolgoznia, ha igen mennyit és mit;

-  az iskolás gyereknek - különböztessük meg a fiukat, lányokat - milyen mértékben kellett a  háztartásba besegítenie, a kisebb gyerekek nevelésében részt vennie;

-  milyen mértékig volt kötött a gyerekek szabadideje;

-  ki gondozta, ki fegyelmezte a gyerekeket, ki foglalkozott velük és milyen formában;

-  mit szerettek a legjobban csinálni az egyes gyerekek;

-  az iskolás gyerekek iskolai pályafutása, tanulmányi eredménye;

-  a szülők véleménye az iskoláról  és a tanárokról;

-  milyen szakmát, munkát, foglalkozást szántak a gyerekeknek, volt-e ebben különbség a  házastársa, élettársa és őközötte;

-  milyen embert akart nevelni a gyerekeikből;

-  meg volt-e elégedve a gyerekekkel, miért,

-  került-e gyerek állami gondozásba, be- és kikerülés körülményei;

-  élt-e gyerek külön a családtól, kinél és miért;

-  a gyerekek egészségi állapota, esetleges fogyatékossága.

A különélés idejéről:

-  hol, kikkel lakott a gyerek és lakik most;

-  iskolázottsága, foglalkozása;

-  ha a gyerek már házas, volt-e köze a házasságához, milyen a menye/vője;

-  a találkozások gyakorisága, mit csináltak, csinálnak együtt;

-  mit tudnak egymásnak adni, miben számíthatnak egymásra;

-  tervek a gyerekről, milyen jövőt szeretne neki, tud-e ebben segíteni;

-  tervek a kapcsolatukról, mi akadályozza ezekben.

Devianciák 
Tapintatosan kell kérdezni. Akkor érdemes belemennünk, ha az élettörténetben akár a kérdezettnél, akár a környezetében előfordul utalás valamelyik devianciára.

Ivás:

-  szülei gyerekkorában ittak-e pálinkát vagy más  alkoholt reggel felkeléskor, ki ivott, ki nem ivott;

-  munka közben szokás volt-e, hogy sört, bort vagy pálinkát ittak, mennyit;

-  ebédre szokásban volt-e, hogy bort vagy sört igyanak;

-  szoktak-e munka után inni, hol, mit, mennyit;

-  vacsora után szoktak-e inni, mit, mennyit;

-  maga a beszélő mikor kapott először inni;

-  hány éves korában rúgott be először, kinek a társaságában, milyen alkalomkor;

-  későbbi ivási szokásai az előbbiek szerint;

-  jelenlegi ivási szokások;

-  előfordult-e, hogy  alkoholos állapotban bántalmazott valaki valakit a családban;

-  hogy alkoholos állapotban verekedésbe keveredett, kifosztották, balesetet szenvedett;

-  volt-e elvonókúrán, hányszor, mikor és mennyi ideig, ki vette rá, hogy elmenjen, mennyiben volt kényszer;

-  volt-e kilátásba helyezve cserébe valami (pl. helyreáll a házasság, maradhat a  munkahelyen, stb.);

-  jelentett-e keresetkiesést az elvonó;

-  volt-e hatása, ha igen, mennyi időre az elvonásnak.

Öngyilkosság:

-  volt-e valaha öngyilkossági kísérlete,  hányszor, mikor, hogyan;

-  életének mely eseményeihez köti ezt, ezeket;

-  maradt-e vissza ezekből valamilyen károsodása.

Börtön (eseményenként):

-  mit követett el, kinek a sérelmére, hogyan bukott le;

-  hol és meddig volt bent, mit dolgozott; nagyobb börtönbeli történések;

-  családi kapcsolatok a börtön alatt (csomag, levél, beszélő, hűség).

Droghasználat (ha több fordult elő, fajtánként):

-  mikor próbálta ki először, milyen módszerrel, kinek az útmutatásával, ha társaságban, kikkel, milyen alkalommal;

- később milyen gyakran, milyen alkalmakkor élt vele, hogyan szerezte be;

- droghasználattal kapcsolatos baleset, betegség, kifosztás, verekedés;

- droghasználattal kapcsolatos hatósági összetűzés, eljárás;

- elvonási próbálkozások.

Ha többféle kábítószert is kipróbált, használt, miért, hogyan tért át egyikről a másikra, ha párhuzamosan használt, használ több fajtát, melyiket milyen alkalommal, miért.

Figyeljünk az egyéb függőségek előfordulására is. Ha erőteljes formájukkal találkozunk, kérdezzünk rá részletesen. Ezek lehetnek (többek között): szerencsejáték (kártya, pénznyerő automata, lóverseny, itt a piros, lottó, totó, stb.), pilótajáték, dohányzás, kávé, számítógép (ebben játék, internet, szex)

Egészségi állapot

-  nagyobb betegségek a gyerekkortól, maradt-e ezeknek utóhatása;

-  balesetek, mikor, hol, hogyan, kinek a hibájából, van-e maradandó károsodása,  kapott-e esetleg kártérítést;

-  van-e olyan betegsége, fogyatékossága, ami indokolja a leszázalékolását;

-  ha igen, megtörtént-e, ki segített ebben, ha nem, miért nem;

-  jelenlegi testi-szellemi állapota.

Vallásosság

- nagyszülők, szülők vallása és vallásgyakorlása;

- volt-e otthon közös ima, kivel, mikor;

- gyermekkorában járt-e, hová templomba;

- volt-e elsőáldozó, bérmálkozó, konfirmáló stb., kinek volt ez fontos a családban;

- később hogyan módosult a vallásgyakorlása, 

- tartottak-e egyházi esküvőt, meg vannak-e keresztelve a gyerekek;

- házastársa milyen vallású, okozott-e ez feszültséget;

- váltott-e vallást, miért,  most hogyan áll ezzel. 

Történelmi háttér

Az élettörténet során figyeljünk arra, hogy a történelmi események érintették-e, és ha igen, hogyan és milyen mértékben a kérdezettet és családját. Tehát ne kérdezzünk rá közvetlenül, a kapcsolódásoknak az elbeszélésből kell kibontakozniuk. Fontos, hogy a makro- és a mikrotörténelmet egymásra tudjuk vonatkoztatni. Tudnunk kell, hogy a történelmi eseményekkor mi történt a kérdezettel, és fordítva, amikor a kérdezett életében valami fontos esemény történt, mi történt a nagy társadalom életében.

A család a háború éveiben:

-  részvétel a háborúban, halál, sebesülések, anyagi veszteségek, diszkrimináció, deportálás, emigráció;

-  vagy éppen előmenetel, vagyonszerzés, a területi revízió hatása, gazdasági siker;

-  viszonyuk a fasizálódáshoz, a német orientációhoz, családon belüli eltérések;

-  front, fogság, bombázás, pince.

A család 1945 és 56 között:

-  hadifogság, málenykij robot,  megélhetés a helyreállítási időszakban;

- gondok - nélkülözés, vagyonvesztés, rekvirálás, beszállásolás, félelmek, lakosságcsere;

-  a politikai változások következményei: diszkrimináció, üldöztetés, emigráció, kitelepítés, börtön, internálás;

- kulákprés, padlássöprés, váltás (Nagy Imre-program); 

-  bekapcsolódás a politikába, párttagság, tszcs szervezés, sztahanovista mozgalom

-  a családi szocializáció és a külvilág diszkrepanciája.

1956: 

-  aktív vagy  passzív viszony, emigrálás, bujkálás, megtorlás

- disszidálás a családban

1956 után hogyan érintette a családot a kádári konszolidáció:  

-  ifjúsági szervezeti, pártbeli karrier, kapcsolódva munkahelyivel;

-  téeszesítés, a parasztság ellehetetlenítése;

-  új gazdasági mechanizmus és visszafogása;                                                                                                                                                                

- ingázás (családi különélés), önkizsákmányolásra alapuló gyarapodás (építkezés, VGMK, fusizás, túlóra),

- részvétel a második gazdaságban

- ellenállás, ellenzék, szamizdat

Hogyan érintették a családot a rendszerváltás és előzményei, valamint gazdasági, politikai kísérői: 

-  a politikai rendszer átalakulása, demokrácia, parlamentarizmus, önkormányzatok;

-  a gondolkodás és véleménynyilvánítás szabadsága;

-  vagyonképződés, magántulajdon, privatizáció;

-  a fekete gazdaság kiterjedése;

-  a lecsúszás veszélye, munkanélküliség, elszegényedés. 

A HAJLÉKTALAN ÉLETSZAKASZRÓL
Részletesen kérdezzétek az élettörténetben fellelhető vagyon-, kapcsolat-, család-, munka-, jövedelem-, egészség- stb. vesztési pontokat, minden olyasmit, ami a későbbi lecsúszásra utalhat
Milyen eseményhez köti, a hajléktalanná válását (lakhatása elvesztését, utcára-, szállásra kerülését, ellehetetlenülését, lecsúszását stb.) mi történt akkor

Az első hajléktalanul töltött napokat, időszakot hol, kivel, kikkel töltötte

Ha ez közterület volt, miért pont ott
Ha először (vagy később) szállón is aludt, honnan tudta, hogy létezik ilyen, hogy találta meg, kitől hallott róla, volt-e az életében korábban bármilyen kapcsolat ehhez a világhoz

A jelentősebb hajléktalan lakhatási helyekről (akár szálló, akár közterület) egyenként:

- milyen jellegű alvóhely volt, kikkel, mennyi ideig lakott ott, milyen körülmények között, mennyire volt komfortos, 
- hogy érezte ott magát, mennyire volt biztonságos, „békén hagyták-e” ott őt/őket
- kapcsolódott-e a különböző lakhatásokhoz valamilyen ellenszolgáltatás, munka, segítés, őrködés, koldulás, társaság, szexuális ellenszolgáltatás

- Különösen közterületi élőhelynél fontos: milyen segítő, zaklató kapcsolatai voltak a környékbeliekkel, lakókkal, járókelőkkel, egyenruhásokkal

- ha költözött (akár közterületről közterületre), ennek mi volt az oka

A megélhetések
Miből él meg, mióta hajléktalan, stabil munkák, alkalmi munkák (bejelentés, rendszeresség), gyűjtögetés, adományok, kéregetés, segély, járadék, nyugdíj

Hogyan szerezte a különböző megélhetési forrásokat, milyen kapcsolatokon keresztül, kitől származott az ötlet, ha valami újba fogott, segítette-e valaki, kikkel dolgozott gyűjtögetett stb.

Társas kapcsolatok

Hajléktalan és nem hajléktalan barátok ismerősök, támogatók (és ellenségek), 
Ha szorosabb, fontosabb kapcsolatok is vannak, azokról bővebben: mit csinálnak együtt, hogyan, hol szoktak találkozni, mi a kapcsolat mozgatórugója
Itt külön figyeljetek a „nem-hajléktalan” életszakaszból maradt kapcsolatokra!

Van-e élettársa/házastársa, vagy komolyabb barátnője/barátja Ha van, mióta, ki ő, milyen helyzetben van, miből él, milyen közös céljaik, lehetőségeik vannak 
Hol tudnak meghitten együtt lenni

Kapcsolatok a szociális segítő rendszerhez

Az eddigi szociális munkás kapcsolat (veled és más szociális munkással), honnan az ismeretség, közös tervek, tevékenységek, találkozók témája, gyakorisága
Használ-e szociális segítő pontokat: szállás, étkezés, iratpótlás, orvosi ellátás, tisztálkodás, ruha, cipőosztás, álláskeresés, szociális munkás kapcsolat, beszélgetés

Részesül-e, vagy részesült-e eddig valamilyen „komolyabb” „programszerű” segítségnyújtásban (lakhatási, foglalkoztatási program, átképzés, egyéni esetkezelés, csoportfoglalkozás stb.) ha igen

- mi volt ez a program, hogyan kerül bele, honnan hallott róla, hogyan választották ki
- érzése szerint hogyan vált be, hogy van megelégedve a nyújtott szolgáltatással, azt kapta-e amire számított

